Bekende regsman oorlede | News24
Bekende regsman oorlede
Jimmy Boyens, bekende en geliefde prokureur van Jeffreysbaai, is verlede Woendagdagoggend om 0:30 in die intensiefsorgeenheid van Greenacres-hospitaal in Port Elizabeth oorlede. Foto:VERSKAF
JIMMY Boyens, bekende en geliefde prokureur van Jeffreysbaai, is verlede Woendagdagoggend om 0:30 in die intensiefsorgeenheid van Greenacres-hospitaal in Port Elizabeth oorlede.
Hy was vir ’n geruime tyd ongesteld en het aan komplika-sies van die niere gesterf.
Jimmy, oudste kind van wyle pastoor Jim en Joekie Boyens, is op 12 April 1951 in Klerksdorp gebore. Hy het by die Hoër Volkskool in Heidelberg Transvaal gematrikuleer, omdat hy daar Latyn as vak studeer het. Sy droom was altyd om by die regte betrokke te wees.
Ná matriek het hy by die destydse RAU vir die graad B.Irus ingeskrywe en dit daarna by die Universiteit van Potchefstroom voltooi. In 1974 het hy ’n pos as staatsaanklaer in Meyerton aanvaar. Hy is kort daarna bevorder tot streekhofaan-klaer in Vereeniging en is later daar as landdros aangestel. Hy was vir twaalf jaar in diens van die Departement van Justisie.
Sy droom was egter om as prokureur te praktiseer, en hy het die staatsdiens bedank waarna hy sy klerkskap in dieselfde dorp voltooi het. Hy het ook daar sy eerste prokureurspraktyk begin. Na ’n besoek aan Jeffreysbaai in 1994 het hy en sy vrou hierheen verhuis en het hy as prokureur begin praktiseer.
Volgens sy broer, Danny, het sy koshuisjare in Heidelberg een goeie uitkoms gevolg: hy was in dieselfde koshuiskamer as Roeld Deysel. Dié se oulike suster, Alet, het die alleenjare in Heidelberg in vrolikheid verander, en Jim het op 23 met haar in die huwelik getree.
Jimmy se unieke humorsin en diep deernis met mense is wyd bekend. As ernstige Christen het hy soms meer geestelike as regswerk in sy kantoor verrig. Daar het hy mense wat wou skei, geadviseer en hulle is as gelukkige egpare daar uit. Dikwels het hy sommer ook vir mense gebid en hulle gehelp om van hulle onsekerhede ontslae te raak en die Here te vind.
Sy ruimhartigheid het gemaak dat baie kliënte nooit konsultasiefooie betaal het nie, en hy het dikwels gratis regs-hulp verleen.
Verskeie van sy familielede, onder andere sy suster en seun, het die regsberoep gevolg. Sy vrou was ’n sterk faktor in sy lewe en praktyk en het die algemene gang van sake in sy kantoor ordelik hanteer.
Hy laat sy vrou, ’n dogter en ’n seun na.